T.ITI05 - “Ti’aturi”
Tē ti’aturi nei au ia ’oe, ia here noa mai ’oe i tō ’oe Hīro’a Tumu
Tē  ti’aturi nei au ia ’oe, nō te fa’aora noa ā i tō ’oe Hīro’a Tumu
Tē ti’aturi nei au ia ’oe, nō te pāruru i tō ’oe Hīro’a Tumu
’Oe, e te tama Pa’umotu
’Oe, e te tama Mā’ohi

Tē ti’aturi nei au ia ’oe, nō te poihere noa i tō ’oe Hīro’a Tumu, ia ’ore ia ’aramōina
Ua ’ite tā ’oe mau Tupuna e fa’aora i tō ’oe Hīro’a Tumu, ia vaivai noa i teie tau
E, ua ti’aturi ato’a mai rātou ia ’oe, 
’Oe tā rātou huā’ai

I teie rā tau, tō ’oe tau, te tama nō teie u’i
E mea fifi roa nō ’oe nō te fa’aora i tō ’oe Hīro’a Tumu
A tae ho’i ē !
Nō tā ’oe niuniu ’āfa’ifa’i
Ua nevaneva roa te upo’o
Ua ma’ama’a roa te roro
Ua fa’aru’e ’oe i tō ’oe Hīro’a Tumu
Ua ha’avahavaha ’oe i tō ’oe Hīro’a Tumu
Ua ha’afaufa’a ’ore ’oe i tō ’oe Hīro’a Tumu
’Oe, e te tama Pa’umotu
’Oe, e te tama Mā’ohi

Nō reira, 
A ara ! A poihere ana’e i tō ’oe Hīro’a Tumu
Ua tae te taime e pehepehe i tā ’oe mau pehepehe
Ua tae te taime e hīmene i tā ’oe mau hīmene
Ua tae te taime e fa’ati’a i tā ’oe mau ’ā’ai
Ua tae te taime e parau i tō ’oe parau
Ua tae te taime e ti’aturi i ni’a ’oe

Nō reira,
A ti’aturi mau ā i ni’a ia ’oe
Noa atu te mea hu’a, a ti’aturi iho
A ti’aturi i tō ’oe ananahi
Ei ananahi māramarama
A fa’ahāruru i te fenua i te ta’i o tō ’oe ’ā’au
A ha’apeu, a te’ote’o
Eiaha e ha’amā, eiaha e horo tāhuna ia ’oe

’Ē ! ’Oia mau !
A fa’a’ite i tō te Ao ato’a
E faufa’a tō ’oe, ’oia tō ’oe Hīro’a Tumu
E faufa’a tō ’oe, ’oia tō ’oe Ti’aturi

A fa’aitoito ana’e
’Oe, e te tama Pa’umotu
’Oe, e te tama Mā’ohi
E poro’i iti teie mai roto mai
Te hō’ē tama Pa’umotu
’Oia o Ioane a MAERE
KIA ORA NA !

